Blaž Jurjev Trogiranin

**Blaž Jurjev Trogiranin** (* Trogir?, oko 1412 - † Zadar, oko 1448) je kasnogotički slikar, prve polovice 15. stoljeća iz Dalmacije, u talijanskoj povijesti umjetnosti je znan kao **Biagio di Giorgio da Traù**. 

O njegovu životu bilo je vrlo malo podataka, tako da je do prve polovice 20. stoljeća on bio mitska ličnost, a njegovi radovi pripisivani su raznim drugim slikarima.

## Biografija
On je bio putujući slikar, koji je radio za potrebe ondašnjih crkava, crkvenih bratovšina, po čitavoj Dalmaciji; od Trogira, Šibenika, Hvara, Korčule, Stona i Dubrovnika. Radio je i po Italiji (Venecija), no najviše je njegovih djela pronađeno u Trogiru, zato i nosi epitet *Trogiranin*.
 
Ni dan danas nije posve jasno gdje je rođen, po nekima je iz Like (Lapac) no većina misli da je rođen u Trogiru ili bližoj okolici.

Kao slikar zanimljiv je i stoga, jer je kasno otkriven. O njemu je bilo nekih arhivskih podataka, ali njegov opus bio je nepoznat. Zatim su neki povjesničari umjetnosti (prvenstveno Kruno Prijatelj ) uočili srodnosti među nekim njegovim djelima razbacanima po cijeloj Dalmaciji i grupirali ih u cjelinu, te je nakraju Kruno Prijatelj na osnovu stilske analize to pripisao istom majstoru. Kasnije je ta njegova teza potvrđena, - otkrićem potpisa *Magister Blasius pictor* sa stražnje strane oltarnog poliptiha iz crkve na Čiovu (za vrijeme restauracije 1950-ih), tako je **Blaž Jurjev** i njegov opus počeo izlaziti na svijetlo dana iz mraka srednjeg vijeka. 

Kao *Magister Blasius pictor* prvi put se spominje u jednom dokumentu iz Splita 1412., tako da znamo da je kao majstor jedne radionice radio na ukrašavanju stropa splitske katedrale. Nakon toga pronađen je dokument u Trogiru, iz kojeg je vidljivo da je 1419. trogirska komuna od njega naručila oslikavanje ugarske zastave. Nakon toga Blaž odlazi u Veneciju. Po povratku 1420. odlazi u Dubrovnik, gdje dobija posao komunalnog slikara i protomajstora slikarske radionice. Nakon šest dubrovačkih godina, vraća se u Trogir. U Martikuli trogirske Bratovštine Sv. Duha navodi se da je postao član bratovštine 1429., i da je 1436. izabran za župana. 
Pronađeni su dokumenti iz kojih je vidljivo da je u Trogiru 1434. od njega naručen poznati poliptih za oltar Sv. Jerolima za crkvu Sv. Ivana Krstitelja. 
Pronađen je i ugovor od 15. septembra 1437. između *Bratovštine Sv. Marije* (Male braće na Čiovu) i Magister Blasiusa o izradi oltarne slike (*unam anconam seu palam ad altare maius dicte ecclesia*) za izradu poliptiha za crkvu Sv. Jakova na Čiovu. 1436. Iz nekih notarskih zapisa izašlo je na svijetlo dana da je Blaž Jurjev bio prilično bogat, posjedovao je dvije kuće u Trogiru i dosta zemlje. Pronađena je i njegova oporuka koju je 1448., sastavio u Zadru, iz nje je vidljivo da je svoju kuću sa zemljištem blizu Sv. Petra u Trogiru, ostavio *Bratovštini Sv. Duha*, novac je ostavio za gradsku ubožnicu, hodočasnike i izgradnju gradskih bedema.

Njegovo slikarstvo pripada kasnogotičkom internacionalnom evropskom stilu, pod snažnim venecijanskim uplivom. Njegova raspela i poliptisi su melodioznih linija, voluminozni i otmjeni, puni idealiziranih i dekorativnih oblika. Neki u njegovu opusu vide snažan upliv Jacobella del Fiore dok drugi tvrde da je na njega presudniji uticaj imao Gentile da Fabriano.

## Značajnija djela
* *Raspelo* iz crkve svetog Ivana, Trogir (danas u katedrali sv. Lovre Trogir), naslikano oko 1440 godine
* *Slika Bogorodice sa svecima*, (15. st.) Benediktinski samostan sv. Nikole, Trogir
* *Poliptih* iz dominikanskog samostana, Trogir
* *Gospa u ružičnjaku* (oko 1433. godine)
* *Gospa od Kaštela*, za crkvu Gospu od Zdravlja, Zadar
* *Poliptih Gospa sa svecima* iz Korčule (oko 1434. godine)
* *Naslovnica Matrikule bratovštine sv. Duha*, Pinakoteka zbirke sakralnih umjetnina katedrale sv. Lovre, Trogir

## Literatura
* Kruno Prijatelj: *Slikar Blaž Jurjev*, Društvo povjesničara umjetnosti Hrvatske, Zagreb,1965.
* Kruno Prijatelj: *Umjetnički profil slikara Blaža Jurjeva*, Katalog izložbe Blaž Jurjev Trogiranin, Split-Zagreb 1986. -1987.
* Irena Benyovsky Latin, *Uloga bratovštine Sv. Duha u Trogiru u srednjem i ranom novom vijeku*, Povijesni prilozi 32, Zagreb 2007.
* Francesco Semi: *Biagio di Giorgio da Traù*, in Francesco Semi-Vanni Tacconi (cur.), Istria e Dalmazia, Uomini e Tempi. Dalmazia, Del Bianco, Udine 1992.

## Izvori

## Vanjske veze
* ''Magister Blasius pictor, un talento a lungo sconosciuto'', portal Centro Di Documentazione Della Cultura Giuliana Istriana Fiumana Dalmata